Keld Albrechtsen (EL), 2003-04-22:
Enhedslisten deler den intention, der ligger bag dette her beslutningsforslag, og vi ser det også som et første skridt til at komme i gang med en række initiativer med henblik på at modvirke monopoldannelsen inden for fødevareindustrien.
Der er jo sket en voldsom monopolisering i de senere år,
så kraftig en monopolisering, at man må sige, at når vi ser på sektorer som slagterierne, mejerierne, bryggerierne, er
der tale om reelle monopoler, altså om virksomheder, der sætter betingelserne på markedet med hensyn til pris og kvalitet fuldstændig uden reel konkurrence.
Det er en utålelig situation, at vi på så store dele af vores hjemmemarked har en reel monopolsituation.
Det bør der gøres noget ved.
Nu er det jo sådan, at de, som har kaldt sig liberalister i dette land, ikke er det mere.
De kan godt leve med store støtteordninger og monopoler; det kan de leve med længe.
Det forstyrrer ikke deres nattesøvn væsentligt.
Derfor vil de såmænd nok heller ikke støtte det her forslag; de lever godt med de tilstande.
Men det gør vi andre ikke.
Vi vil godt have indført konkurrence på de markeder.
Derfor vil vi også gerne støtte et forslag som det her, selv om vi erkender, at det er et forholdsvis lille initiativ.
Desto mere begrædeligt er det jo, hvis der ikke kan blive flertal for bare et så lille forslag, som der faktisk er tale om her.
Når jeg kalder det lille, er det, fordi den økonomiske støtte til at få etableret f.eks. et økologisk lokalt slagteri, som man kunne få ved hjælp af det forslag, der ligger her, ikke i sig selv vil være tilstrækkeligt til at løfte konkurrencen i gang.
Det vil også være nødvendigt - jeg ved ikke, om det var hr. Lidegaard, der var inde på det - at få indført, om jeg så må sige, mere brutale og kontante regler i konkurrencelovgivningen.
For de monopoler, vi har i dag på de her markeder, er så stærke, at selv økonomiske støtteordninger af den art, som vi diskuterer med det her beslutningsforslag, ikke vil kunne rokke ved monopoltilstanden på disse markeder. Så taler man om bureaukrati, og man vil gerne regelforenkle i stedet for det her, siger man så fra regeringsbænkene.
Man har indført en fødevarekontrol, en levnedsmiddelkontrol, byggende på et såkaldt egenkontrolsystem, som er en møllesten om halsen på alle de små fødevarevirksomheder, en egenkontrol, som er dyr, som ikke fungerer, og som benyttes som påskud til at slække på antallet af de nødvendige offentlige stikprøvekontroller.
Man kunne tilbyde de små virksomheder en ordentlig offentlig kontrol, så de kunne blive fri for et håbløst egenkontrolprojekt, så det er også dér regeringspartierne, der hele tiden bureaukratiserer.
Nu har jeg nævnt to eksempler; der findes desværre mange.
Bureaukratiet råder under denne regering og breder sig.
Så hvis det er udtryk for selverkendelse, f.eks. fra hr. Kofoeds side, at man nu vil til at lave mindre bureaukrati i stedet for mere bureaukrati, er det sandelig velkomment også.
Det vil Enhedslisten gerne støtte regeringen i.
Men det kan jo ikke rigtig bruges som påskud til så at være imod det her forslag, for der er altså en hel vifte af instrumenter, som skal til, hvis vi skal bryde monopoldannelsen.
Det er konkurrencelovgivning, det er regelforenkling, ja, f.eks. en ordentlig offentlig levnedsmiddelkontrol, det er styrkelse af regionerne
, så man kan slippe for alt det papir i virksomhederne,
og det er støtteordninger som den her.
Vi skal fra Enhedslistens side nok til efteråret i den nye samling vende tilbage med en række mere konkrete forslag på det her område.
Det tilsagn vil jeg gerne give regeringspartierne, for det er ikke sikkert, de selv når at få dem udarbejdet i løbet af sommeren, disse nødvendige initiativer.
Enhedslisten skal gerne være behjælpelig, således at regeringen ikke går i stå eller ligefrem kører baglæns. Det tilsagn vil jeg i hvert fald gerne give.